**Ciril Kosmač, GOSENICA**

**Novelo preberi ponovno in v povedih odgovori na vprašanja.**

**1. Natančno določi kraj in čas dogajanja v noveli.**

Dogajanje se odvija v rimski ječi Regina Coeli, in sicer 23. maja 1930.

**2. Kdo je pripovedovalec v noveli? Določi vrsto pripovedovalca.**

Pripovedovalec je politični kaznjenec. Je prvoosebni pripovedovalec.

**3. Od kod se je na začetku pripovedi vrnil pripovedovalec? Zakaj mu je kostanjeva mladika toliko pomenila?**

Pripovedovalec se je po šestih dneh vrnil iz samice (jetniške celice za najstrožje prestajanje kazni) v svojo celico (tja je bil premeščen, ker je prekršil kaznilniški red).

POMEN KOSTANJEVE MLADIKE ZA PRIPOVEDOVALCA  
*Po smislu*.

① Mladika predstavlja pripovedovalcu življenje, ki ga je lahko videl iz svoje celice.   
② Mladika mu lahko pomeni slovenski narod, ki ga uničuje sovražnik (gosenica).   
③ V mladiki lahko vidi tudi sebe (počuti se podobno kot mladika, saj mu sovražna sila uničuje življenje).

**4. Zakaj pripovedovalec ni imel stika z drugimi zaporniki?**

Pripovedovalec z drugimi zaporniki ni imel stika, ker je bil eden od političnih jetnikov – ti pa se med seboj niso smeli družiti.

**5. A) Pripovedovalec je v jetniški celici priča dvema dogodkoma. Katerima?**

Bil je priča sveti maši/izvajanju cerkvene pobožnosti/šmarnicam in viharju/nevihti.

**5. B) Kateri dogodek pripovedovalca bolj prevzame *in zakaj*?** Pri odgovoru si pomagaj s simbolom nevihte (spletno mesto v gradivu – <https://eucbeniki.sio.si/slo9/2408/index.html>).

Pripovedovalca bolj prevzame vihar/nevihta (predstavlja mu nevsakdanjo izkušnjo – (nepredvidljivi) boj za življenje oz. preživetje v okoliščinah, v katerih se je znašel/v spremljanju boja za življenje upa na zmago, ki bo njemu in slovenskemu narodu prinesla svobodo, nov začetek, novo življenje).

Cerkveni obredi so bili v rimski ječi običajni, po pripovedovanju sodeč so mu vzbujali odpor.

**6. Kako pripovedovalec predstavi jetniškega kaplana?** Predstavi pripovedovalčev odnos do njega (naklonjenost/nenaklonjenost) tako, da izpišeš poved (lahko tudi del povedi), iz katere je to razvidno.

Pripovedovalec jetniškemu kaplanu ni naklonjen. Odklonilen odnos izkazuje z izbiro besed v opisovanju, pripovedovanju.

Utemeljitev:

… njegov hreščeči glas. / Jetniški kaplani in zdravniki so navadno čudna zmes dobrega in zlega, zmes zahrbtnosti in zapitosti. / Ko je do kraja izčrpal svojo modrost, je povzdignil svoj glas v nekaj, kar naj bi bilo petje.

**7. V katerem delu pripovedi je avtor uporabil stopnjevanje?**

V opisu dogajanja v nevihti (v boju mladike z gosenico – v boju slovenskega naroda z Italijani).

**8. Po viharju, ki predstavlja vrh pripovedi, se stanje v naravi pomiri. V zaključnem delu pripovedi imajo simboli ponovno pomembno vlogo.**

**8. A) Poveži podane simbole s pomenom, kot ga imajo v besedilu.** Na črtico pred simbolom napiši številko pomena.

|  |  |
| --- | --- |
| SIMBOL\* | POMEN |
| \_4.\_ gosenica, ki žre liste  \_1.\_ kostanjeva mladika  \_2.\_ bel konj na zelenem travniku  \_5. vihar/nevihta \_3.\_ zadnji list na mladiki | 1. slovenski narod, življenje  2. svoboda  3. poslednje upanje, nov začetek, novo življenje 4. sovražnik (Italijani za Slovence na Primorskem)  5. boj, spremembe |
| \* Simbol – znamenje, podoba, stvar, ki kaže na nek višji smisel. Poleg osnovnega pomena ima še drugačen, prenesen pomen. | |

**8. B) Razloži zadnjo poved v noveli s svojimi besedami (razlaga naj vključuje pomen poslednjega lista za pripovedovalca).**

Samo poslednji list – zelena zastava, je vihral v vetru po nevihti.

V boju za preživetje v pripovedi zmaga kostanjeva mladika s svojim zadnjim listom. Zadnji list prinaša upanje na svobodo. Zadnji list slavi zmago življenja v boju za preživetje. Prinaša upanje na nov začetek, na novo življenje v času okupacije ozemlja na zahodu Slovenije.

**9. Katera književna oseba je bila naklonjena pripovedovalcu? Po čem to sklepaš?**

Pripovedovalcu je bil naklonjen paznik Cesare. Prijazno ga je opozoril na napako, ki jo ponavlja, pri tem ga ni kaznoval, namenil mu je prijazne besede, izrazil je skrb (dal mu je hrano).

**10. Zakaj sta bili zlati pomaranči pripovedovalcu tako tuji?**

*Po smislu.* Pomaranči sta se mu zdeli tuji, ker je bilo življenje v zaporniški celici sivo, pusto, sadeža pa sta bila barvita. / Pomaranči sta se mu zdeli tuji, ker zaporniki te hrane nikoli niso dobili (živeli so ob kruhu in vodi).

**ZAPIS V ZVEZKU**

**Ciril Kosmač: GOSENICA**

Ob prepisu snovi v zvezek mora biti poved dopolnjena ustrezno. Svojo izkušnjo z odvzemom prostosti je predstavil v noveli Gosenica, zato je to **avtobiografsko delo**.

**CIRIL KOSMAČ – ŽIVLJENJE IN DELO**

**ŽIVLJENJE**⦁ pisatelj, svobodni književnik, prevajalec, urednik, novinar  
⦁ Slap ob Idrijci, 1910–Ljubljana, 1980  
⦁ kmečka družina   
⦁ šolanje na srednji trgovski šoli v Gorici in gimnaziji v Tolminu  
⦁ uporniško delovanje in poudarjena narodna zavednosti (sodelovanje v tajni organizaciji TIGR,   
 rimska ječa Regina Coeli)  
⦁ življenje v Franciji in Angliji   
⦁ udeležba v NOB

**DELA**Novele (Gosenica, Sreča, Kruh, Tistega lepega dne, Balada o trobenti in oblaku, Tantadruj), zbirke novel (Sreča in kruh, Iz moje doline, V gaju življenja), roman (Pomladni dan).  
 **TEMATIKA PRIPOVEDNIH DEL**

– socialna problematika (življenje revnih ljudi – primorskih kmečkih ljudi)  
– narodna problematika (življenje Slovencev pod italijansko zasedbo)

**POMEN**Je eden najboljših slovenskih pripovednikov. Pisal je predvsem novele (mojster kratke pripovedi).

**UMESTITEV V KNJIŽEVNO OBDOBJE**Književnost pred drugo svetovno vojno (1918–1941) – književna smer: socialni realizem (1930 –1941). Značilnosti socialnega realizma: zanimanje za človekov položaj v družbi (tradicija realizma in naturalizma), zanimanje za t. i. malega človeka in kritika krivične družbe, ki ustvarja socialne razlike med ljudmi. Predstavniki: Ciril Kosmač, Prežihov Voranc, France Bevk, Miško Kranjec …